Tæskehold fængslet. 25 årig mand indlagt på intensiv afdelingen på Aalborg Sygehus.

Mandag aften fik to mænd besøg af et tæskehold i Ulsted ved Hals. Motivet til besøget er fortsat uvist, men det endte med, at den ene, en 25 årig mand, blev gennembanket, mens den anden, en 22 årig mand, blev lettere forslået. Under overfaldet blev der affyret op til otte skud med en riffel. Tæskeholdet bestod af tre mænd, som det nu er lykkedes politiet at anholde. Det drejer sig om to mænd fra Hals på 38 og 42 år og en mand fra Århus på 34 år. Mændene meldte sig selv, da politiet fandt ud af, hvem de var. Vicepolitikommisær Kaj-Verner Jensen fra Nordjyllands Politi oplyser, at den 25 årige mand er uden for livsfare men at han stadig ligger på Aalborg Sygehus' intensivafdeling. De tre mænd bliver i morgen fremstillet i grundlovsforhør.